
ACORD 245/2007, DE 26 SETEMBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 21/A/2007. Autorització de transmissió mortis causa de diverses accions sol·licitada per la societat Club de Ràdio Terrassa,SA.

1. Antecedents

1. El 25 de juny de 2007 va tenir entrada en aquest Consell un escrit (registre d’entrada 1.130/2007) del senyor Jordi Llobet, secretari del consell d’administració de la societat Club de Ràdio Terrassa, SA, sol·licitant l’autorització administrativa relativa a la transmissió mortis causa de dotze accions de la societat Club de Radio Terrassa, SA.

2. Club de Radio Terrassa, SA és una societat anònima amb un capital social de 808.765,70€, dividit en 13.457 accions de valor nominal 60,10€ cadascuna d’elles, numerades correlativament de l’1 al 13.457, ambdues incloses.

3. La sol·licitant és titular de la concessió per a la prestació del servei públic de radiodifusió sonora en ones mètriques amb modulació de freqüència a la localitat de Terrassa (95,5MHz). L’esmentada concessió es va atorgar a Club de Ràdio Terrassa mitjançant l’Ordre d’11 d’agost de 1982, per la qual s’eleven a definitives les concessions provisionals d’emissores de radiodifusió a les quals es refereixen els articles 3 i 5.1 del Reial Decret 2648/1978, de 27 d’octubre. La concessió d’aquesta emissora va ser transferida, per Resolució del Ministre de la Presidència de 25 de novembre de 1982, a favor de Club de Ràdio Terrassa,SA. La concessió va ser renovada per l’Acord del Govern de la Generalitat d’1 de setembre de 1992, i per l’Acord de la Comissió de Govern per a Assumptes Institucionals i Socials de data 12 de novembre de 2003, que així mateix acordava la formalització per part de la concessionària del corresponent contracte que havia d’incorporar les innovacions normatives que haguessin afectat al règim jurídic de la concessió amb posterioritat a l’adjudicació.  El contracte esmentat es va signar el 2 d’abril de 2004.

Així mateix, la sol·licitant és titular d’una concessió d’OM a la zona de servei de Terrassa (1116 MHz) i emet mitjançant proves pilot d’FM a les localitats de Castell-Platja d’Aro (95.6MHz), Sitges (90.6MHz) i Terrassa (89.4MHz), sense que aquest fet li atorgui cap mena de dret en el concurs que es convoqui a l’efecte, per atorgar les concessions de freqüències per a la radiodifusió sonora en ones mètriques amb modulació de freqüència.  

4. Club de Ràdio Terrassa,SA participa en la societat Publi 20,SL, titular d’un programa de TDT local a la demarcació de Sabadell, així com en la societat Radio Club 25, SA, membre de la UTE titular d’una concessió de DAB nacional amb desconnexions regionals.

5.Vist l’informe dels serveis del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
b. Descripció de les operacions objecte d’ autorització administrativa

La societat Club de Radio Terrassa,SA sol·licita autorització per la transmissió mortis causa de dotze accions representatives del 0’0891% del seu capital social, a favor de la senyora [...]., la senyora [...] i el senyor [...]., respecte de la nua propietat, i de la senyora [...], respecte de l’usdefruit.

De la documentació tramesa a quest Consell es desprenen les següents circumstàncies : 

[...]

Segons el certificat signat del secretari no conseller del consell d’administració  de la companyia Club de Radio Terrassa, SA, en data 25 de juny de 2007, la senyora [...], respecte de l’usdefruit, i la senyora [...], la senyora [...] i el senyor [...], respecte la nua propietat, són titulars de 12 accions de Club de Ràdio Terrassa,SA, números 1.297, 2.265 i 4.008 a 4.017, que representen el 0,0891% del capital de la companyia. 

Així mateix, de les declaracions signades en data 23 de maig de 2007, per les senyores [...], [...], [...], i el senyor [...], es desprèn que els mateixos no són titulars d’accions ni participacions en altres societats concessionàries de prestació de serveis de radiodifusió sonora en ones mètriques amb modulació de freqüència per a emissores comercials. 

Analitzada la documentació aportada es conclou que l’operació de transmissió mortis causa de 12 accions (0,0891%) de Club de Ràdio Terrassa,SA, no té cap incidència en el pluralisme ni en la concentració de mitjans de comunicació audiovisual

Per tot l’ exposat, el Ple del Consell de l’Audiovisual de Catalunya adopta els següents:

ACORDS
1. Autoritzar, als efectes d’allò que disposa l’article 41 de la Llei 22/2005, de 29 de desembre, de la comunicació audiovisual de Catalunya, l’adquisició mortis causa de dotze accions de la societat Club de Radio Terrassa ,SA, números 1.297, 2.265 i 4.008 a 4.017, per part de la senyora [...], respecte de l’usdefruit, i per part de les senyores [...], [...] i el senyor [...], respecte a la tercera part indivisa de la nua propietat, cadascun d’ells.

2. Recordar que l’autorització del negoci jurídic objecte d’aquest Acord s’entén sens perjudici de la plena vigència del règim jurídic concessional aplicable a Club de Radio Terrassa, SA, d’acord amb el que estableix la normativa vigent i els compromisos particulars assumits pel concessionari. Així mateix, el concessionari resta obligat a respectar els paràmetres tècnics assignats a l’emissora.

3. Notificar aquest Acord a la societat Club de Radio Terrassa, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 26 de setembre  de 2007

Josep M. Carbonell i Abelló

